32003R0668
L 096/14
JURNALUL OFÍCIAL AL UNIUNII EUROPENE
REGULAMENTUL (CE) NR. 668/2003 AL COMISIEI
din 11 aprilie 2003
privind autorizarea permanentă a unui aditiv în hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 referitoare la aditivii din hrana animalelor (1), astfel cum a fost modificată ultima dată prin Regulamentul (CE) nr. 1756/2002 (2), în special articolele 3 și 9d,
întrucât:
(1)
Directiva 70/524/CEE prevede ca nici un aditiv să nu fie pus în circulație dacă nu a fost acordată o autorizație comunitară.
(2)
Se poate acorda autorizarea permanentă pentru utilizarea în hrana animalelor a unui aditiv deja autorizat dacă sunt îndeplinite condițiile stabilite la articolul 3a din directiva menționată.
(3)
Preparatul enzimatic prevăzut de prezentul regulament a fost autorizat temporar pentru prima dată prin Regulamentul (CE) nr. 1436/98 al Comisiei (3) în conformitate cu Directiva 93/113/CE a Consiliului (4), în urma unui aviz favorabil al Comitetului științific pentru nutriția animalelor (SCAN), în special cu privire la siguranța produsului. Autorizarea temporară a acestui aditiv a fost prelungită până la 30 iunie 2004 (5), în conformitate cu Directiva 70/524/CEE.
(4)
Întreprinderea producătoare a prezentat date noi în sprijinul unei cereri de autorizare pe termen nelimitat a preparatului enzimatic menționat de prezentul regulament.
(5)
La 4 decembrie 2002 SCAN a emis un aviz favorabil privind eficacitatea preparatului enzimatic în condițiile menționate de anexă.
(6)
Având în vedere avizul SCAN, din examinarea cererii prezentate pentru autorizarea preparatului enzimatic se constată că produsul respectiv îndeplinește condițiile prevăzute la articolul 3a din Directiva 70/524/CEE. Prin urmare, preparatul ar trebui să fie autorizat pe termen nelimitat.
(7)
Din examinarea cererii se constată că ar trebui să se prevadă anumite proceduri pentru protecția lucrătorilor împotriva expunerii la aditivul menționat în anexă. Cu toate acestea, protecția ar trebui să fie asigurată prin aplicarea Directivei 89/391/CEE a Consiliului din 12 iunie 1989 privind introducerea măsurilor de natură să promoveze ameliorarea siguranței și sănătății lucrătorilor la locul de muncă (6).
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează utilizarea preparatului care aparține grupei „enzime”, specificate în anexă, ca aditiv în furaje, în condițiile stabilite de anexă.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 aprilie 2003.